Urmareste Modifică dimensiunea fontului: Play

Bucureşti, 30 iun /Agerpres/ - Mihaela Duţă, medicul de pe ambulanţa Puls care l-a transportat pe fotbalistul Patrick Ekeng la spital, a fost pusă sub acuzare de procurorii Parchetului Capitalei pentru săvârşirea infracţiunii de ucidere din culpă.



Mihaela Duţă a fost chemată joi la Parchetul Capitalei, fiind anunţată de procurori că are calitatea de suspect în acest dosar, fiind acuzată de ucidere din culpă.



Fotbalistul dinamovist Patrick Ekeng a murit la 6 mai, după ce s-a prăbuşit pe teren în timpul meciului dintre Dinamo şi Viitorul Constanţa, fără un contact cu un adversar în prealabil.



După intervenţia staff-ului medical al echipei Dinamo, s-a apelat la ambulanţă, Ekeng primind îngrijiri pe gazon, iar apoi fiind transportat la spital, unde s-a constatat că a suferit un stop cardio-respirator. Ekeng fusese introdus pe gazon de doar şapte minute.



Martorii oculari au relatat că medicul Mihaela Duţă de pe ambulanţa Puls a intervenit foarte târziu.



În urma autopsiei efectuate la Institutul Naţional de Medicină Legală, s-a constatat că jucătorul dinamovist avea o problemă la inimă, aceasta fiind şi cauza decesului. AGERPRES/(AS - autor: Eusebi Manolache, editor: Florin Marin)